謝張彥輔留別之作
作者：朱熹
朝代：宋

paragraphs: 一別屢更歲，思君無已時。
知君亦念我，相望兩嗟咨。
我病卧田間，君行護疆陲。
隠顯既殊跡，會合安可期。
今年定何年，有此一段奇。
我來五峰陽，君歸九江湄。
聞君肯來辱，歡喜不自持。
迎君紫霄峰，舉觴白鵝池。
强健初共欣，艱棘旋相悲。
相顧出危涕，薄言首東岐。
留連十日飲，愴恨八哀詩。
散懷水石幽，遂忘筋力疲。
雄篇既鼎來，逸韻方窮追。
云胡遽告別，牙纛風披披。
攬祛不得留，酌酒前致辭。
願君醻此觴，去上白玉墀。
國論罄忠益，廟謨參設施。
一請正紀綱，再請誅羌夷。
及時樹勳業，慰我空山饑。